Pelle Dragsted (EL), 2018-12-13:
Jeg takker.
Jeg tror, at de fleste, og det møder man jo også, når man rejser rundtomkring i landet, er chokerede over det, der er sket, altså en historisk hvidvaskskandale, måske den største i europæisk historie, som vores ledende bank, vores største bank, har været dybt impliceret i, udbytteskatskandaler, hvor vi har set, hvordan velrenommerede – det er de så ikke mere – finanshuse har deltaget og har frarøvet europæiske skatteborgere milliarder efter milliarder.
Man føler sig, ja, nu vil jeg ikke bruge grimme ord, men man føler sig taget et vist sted.
Så der er brug for at diskutere, hvad vi gør.
Socialdemokraternes forslag om at indkalde til forhandlinger er positivt.
Vi møder meget gerne op til forhandlinger.
Vi er kede af, at vi er udelukket af den finansielle finanskreds.
Jeg ved ikke, hvilke partier det er, der ikke ønsker os med, men det kan være, at vi kan få det frem på et tidspunkt.
Men det er også et snævert forslag fra socialdemokraternes side.
Det handler meget om at bekæmpe økonomisk kriminalitet snævert, og der kan vi gøre ting.
Vi kan sikre flere ressourcer til myndighederne, og vi kan få stoppet den uheldige svingdør, der er mellem Finanstilsynet og finanssektoren.
Bare sidste år var der tre underdirektører, der flyttede direkte fra Finanstilsynet over i finanssektoren.
Vi så også, hvordan Finanstilsynets bestyrelsesformand, Henrik Ramlau-Hansen, havde været involveret eller havde haft ansvaret i Danske Bank, mens den hvidvasksag, man skulle undersøge i Finanstilsynet, blev gennemført.
Så der er nogle problemer dér med uafhængigheden, som vi også bør kigge på. Vi kunne også diskutere den hollandske model, hvor Finanstilsynet rent faktisk har en repræsentant i bankernes bestyrelse.
Der er meget at tage fat på, som vi kunne kigge på.
Som jeg også var inde på i mit spørgsmål, kunne vi også godt skærpe straffene på en lang række områder.
Enhedslisten er ikke generelt tilhængere af at skærpe straffe, for meget kriminalitet begås i affekt, og der betyder det ikke så meget, hvad straffen er, det har ikke nogen særlig effekt, men når det kommer til økonomisk kriminalitet, så har det faktisk en effekt, for det er ofte kriminalitet, som er godt og grundigt gennemtænkt, hvor konsekvenserne overvejes grundigt, og derfor har strafskærpelser faktisk en solid effekt på de her spørgsmål.
Så det vil vi gerne være med til.
Men selv med de forslag gennemført er vi langt fra i mål.
Finanssektoren vil stadig væk udgøre en latent trussel mod vores samfunds økonomiske stabilitet.
Der bliver meget appelleret til moral i den her tid.
Moral er selvfølgelig vigtigt, men de problemer, vi har i vores finanssektor, er systemiske i deres karakter.
De handler om tre partiers deregulering af det finansielle område i den tid, hvor man havde den holdning, at jo mindre staten blandede sig, jo bedre, og jo mere markederne, herunder finansmarkederne, fik lov at flyde frit, jo bedre ville alting blive.
Derfor er der brug for nogle langt mere grundlæggende reformer i finanssektoren, som først og fremmest tager fat på spørgsmålene om, hvor store de enkelte finansinstitutioner skal være.
Danmark er jo det land i Europa, måske på nær Cypern, som er mest eksponeret til en enkelt finanskoncern, nemlig Danske Bankkoncernen, som udgør over 149 pct. af vores bnp, altså deres balancer.
Sammenligner man med USA, så har den største bank en balance på omkring mellem 13 og 16 procent af bnp.
Så vi er altså i en helt unik situation i Danmark.
Vi ved jo, at når banker er så store, at de er, som man siger, too big to fail, eller for fede til at fejle, så kan der let opstå en kultur, hvor man, fordi man ved, at far stat kommer og redder en, hvis man kommer galt af sted, handler på områder, som ikke er gavnlige for det omkringliggende samfund.
Så i næste uge kommer vi fra Enhedslistens side til at fremlægge et ret omfattende udspil til reformer i finanssektoren, som vi håber på kan bidrage til den her debat, for hvis ikke vi gør det, så er det her et hundrede procent sikkert ikke den sidste skandale, vi ser.
Det bliver heller ikke den sidste krise, vi ser, som er udløst i den finansielle sektor.
Så vi ser frem til forhandlingerne, og jeg håber, at forligskredsen vil genoverveje, særlig når der er tale om brede forhandlinger, der også inddrager andre ministerier, hvorvidt man skal køre de her forhandlinger uden Enhedslistens deltagelse, men ellers medvirker vi selvfølgelig gerne i bilaterale møder med erhvervsministeren med alle de gode og virksomme ideer, vi har til, hvordan vi kan få nogle flere banditter i habitter draget til ansvar.
Tak for ordet.